**У С Т А В**

**НА НАРОДНО ЧИТАЛИЩЕ**

**„СВ. СВ. КИРИЛ И МЕТОДИЙ – 1928“**

**СЕЛО ПОЛЯНЦИ,**

**ОБЩИНА ИХТИМАН,**

**ОБЛАСТ СОФИЙСКА**

**ГЛАВА ПЪРВА**

**ОБЩИ ПОЛОЖЕНИЯ**

**Чл.1.** С този Устав се уреждат учредяването, устройството, управлението, дейността, имуществото, финансирането, издръжката, преобразуването и прекратяването на Народно читалище „Св. Св. Кирил и Методий – 1928“ с.Полянци

**Чл.2.(1).** Народно читалище „Св. Св. Кирил и Методий – 1928“ с. Полянци е традиционно самоуправляващо се българско културно – просветно сдружение на в с. Полянци, което изпълнява държавни културно – просветни задачи. То работи на принципите на доброволността, демократизма и автономията. В неговата дейност могат да участват всички физически лица без оглед на ограничения на възраст, пол, политически и религиозни възгледи и етническо самосъзнание, които спазват Устава на Народно читалище „Св. Св. Кирил и Методий – 1928“ с. Полянци.

**(2).** Народно читалище „Св. Св. Кирил и Методий – 1928“ с. Полянци е юридическо лице с нестопанска цел, създадено е и функционира на основание Закона за Народните Читалища, във връзка със Закона за юридическите лица с нестопанска цел и подлежи на вписване в „Регистър на юридическите лица с нестопанска цел“ към Агенция по вписванията.

**(3).** Наименованието на Читалището е: **„Св. Св. Кирил и Методий – 1928“ с.Полянци**, което наименование при необходимост ще се изписва на латиница по следния начин: Narodno chitalishe “Sv. Sv. Kiril i Metodii – 1928”s.Poliantsi и което наименование по – нататък в настоящия Устав ще бъде взаимнозаменяемо с „Читалището“ за краткост.

**(4).** Седалището и адреса на управление на Читалището са: Област София, Община Ихтиман, с. Полянци, пл. „Иван Димитров“.

**Чл.3.** Читалището работи в тясно взаимодействие с учебни заведения, културни институти, обществени и стопански организации, фирми и др. извършващи или подпомагащи културно – просветна и социална дейност. Читалището обменя опит и добри практики с останалите читалища на територията на Община Ихтиман.

**Чл.4.** Читалището поддържа отношения на сътрудничество, координация и партньорство с държавните и общински органи и организации, на които законите възлагат права и задължения, свързани с неговата дейност, като запазва своята автономия.

**Чл.5.** Читалището може да се сдружава с други читалища за постигане на своите цели, за защита на своите интереси и представителството му пред държавните и обществени органи, за разработване на насоките за развитието му, за провеждане на съвместни дейности и инициативи.

**ГЛАВА ВТОРА**

**ЦЕЛИ И ДЕЙНОСТИ**

**Чл.6.(1).** Целите на Народно читалище „Св. Св. Кирил и Методий – 1928“с. Полянци са:

1. да създава и разпространява сред жителите на с.Полянци културни ценности;
2. да развива творческите способности и да задоволява научно – образователните, духовните, естетическите и нравствено – етичните потребности на полянското население;
3. да проучва историята на селото и да изгражда истински родолюбци;
4. да се изявява като информационен посредник между населението от една страна, администрацията на местно и национално ниво, бизнеса и обществени и неправителствени организации от друга;
5. да осигури достъп на широка част от населението до информационни технологии, съвременни средства на комуникация и глобално общуване.
6. да работи сред младежите и подрастващите, като подпомага цялостното им изграждане като хармонично развити личности.

**(2).** За постигане на целите, Читалището развива следните основни дейности:

1. урежда обществена библиотека на свободен достъп, в която се събира, съхранява, организира и предоставя за ползване библиотечен фонд, извършва се библиотечно – информационно обслужване и достъп до автоматизирани мрежи на различни обществени библиотеки;
2. във връзка с обществената библиотека създава читалня;
3. създава и поддържа електронни информационни мрежи и информационен център за свободен достъп до интернет;
4. организира самодейни колективи, школи, кръжоци, курсове по изкуства и за изучаване на чужди езици, както и такива за придобиване и обогатяване на научно – техническите познания, битовата култура и др.;
5. създава клубове и формации за развитие на младежки и спортни дейности;
6. създава полудневни социални центрове за деца и възрастни;
7. създава клубове по интереси за проучвателска и събирателна дейности в областта на фолклора, етнографията, краезнанието, екологията, дизайна и др.;
8. създава условия за кино и видео показ;
9. създава, поддържа и развива: фото-, фоно-, филмо- и видеотеки;
10. създава ателиета за художествени и н
11. ародни занаяти;
12. организира концерти, спектакли, изложби, фестивали, празници и други свойствени за Читалището ритуали;
13. издава печатни материали, извършва компютърни и офис услуги;
14. организира читалищно кафене, книжарница и други стопански дейности, които не подменят целта на Читалището и не противоречат на законите на страната;
15. архивира документи и др.

**ГЛАВА ТРЕТА**

**ЧЛЕНСТВО**

**Чл.7.** Член на Народно читалище „Св. Св. Кирил и Методи – 1928“с. Полянци може да бъде всеки български гражданин без разлика на пол, образование, имотно състояние, вероизповедание и етническо самосъзнание, който спазва Устава на Читалището и законите на страната, участва активно в читалищния живот и не е поставен под запрещение.

**Чл.8.(1).** Членовете на Читалището са индивидуални и колективни.

**(2).** Индивидуалните членове са действителни, спомагателни, благодетелни и почетни.

**(3).** Действителен член на Читалището може да бъде всяко пълнолетно лице, което спазва Устава на Читалището, активно участва в дейността му, присъства редовно на Общите събрания, плаща редовно годишен членски внос и има право да избира и бъде избирано.

**(4).** Действителните членове на Читалището имат право:

1. да участват в редовните и извънредни Общи събрания;
2. да избират и да бъдат избирани в ръководните органи на Читалището;
3. да получават информация за дейността на Читалището;
4. да обсъждат всички въпроси с дейността на Читалището.

**(5).** Спомагателен член на Читалището може да бъде всяко непълнолетно лице, което спазва Устава на Читалището.

**(6).** Спомагателните членове на Читалището имат право да участват в Общите събрания със съвещателен глас.

**(7).** Лицата, желаещи да станат действителни и спомагателни членове, изявяват своето желание чрез писмено заявление до читалищното настоятелство, след гласуване за приемането им от страна на настоятелството, същите лица стават действителни и съответно спомагателни членове на Читалището.

**(8).** Благодетелен член на Читалището е този, който дари на Читалището сума в размер на петстотин или повече лева или вещи на същата стойност.

**(9).** Почетни членове на Читалището могат да бъдат личности с особени заслуги към читалищното дело в с.Полянци.

**(10).** Почетните и благодетелни членове на Читалището се обявяват за такива от Общото събрание на Читалището по предложение на читалищното настоятелство и за тях се водят съответните поименни регистри.

**(11).** Почетните и благодетелните членове имат права на действителни, ако отговарят на ал.(3). от този член.

**(12).** Колективните членове съдействат за осъществяване на целите на Читалището, подпомагат дейностите, поддържането и обогатяването на материалната база и имат право на един глас в Общото събрание на Читалището. Колективни членове могат да бъдат:

1. Професионални организации;
2. Стопански организации;
3. Търговски дружества;
4. Кооперации и сдружения;
5. Културно – просветни и любителски и творчески колективи.

**(13).** Колективните членове имат правата на действителните съгласно ал.(4) от този член.

**Чл.9.** Членовете на народно читалище „Св. Св. Кирил и Методий – 1928“с.Полянци са длъжни да:

1. спазват Устава на Читалището;
2. участват активно в читалищния живот;
3. участват в Общите събрания;
4. пазят и обогатяват читалищното имущество;
5. плащат редовно членския си внос;
6. изпълняват решенията на Общото събрание, настоятелството и проверителната комисия.

**Чл.10.** Действителни членове, които две поредни години не заплатят членски внос се изключват от Читалището и членството им се прекратява.

**ГЛАВА ЧЕТВЪРТА**

**УПРАВЛЕНИЕ НА ЧИТАЛИЩЕТО**

**ПРЕДСТАВИТЕЛСТВО**

**Чл.11.** Народно читалище „Св. Св. Кирил и Методий – 1928“с. Полянци се управлява от Общо събрание, Читалищно настоятелство и Проверителна комисия.

**Чл.12.** Върховен ръководен орган на Читалището е Общото събрание. То се състои от всички действителни членове на Читалището.

**Чл.13.(1).** Общо събрание:

1. изменя и допълва устава;
2. избира и освобождава председателя и членовете на настоятелството и председателя и членовете на проверителната комисия;
3. приема вътрешни актове, регламентиращи дейността на Читалището;
4. приема бюджета на Читалището;
5. определя основните насоки за развитие на дейността на Читалището;
6. взема решения за членство в читалищни сдружения и в Съюза на народните читалища;
7. изключва членове от състава на Читалището;
8. приема годишните отчети до 30 март на следващата година;
9. отменя решения на органите на Читалището;
10. взема решения за прекратяване на Читалището;
11. отнася до съда незаконосъобразни решения на ръководните органи;
12. провъзгласява почетните и благодетелни членове на Читалището;
13. определя размера на членския внос.

**(2).** Решенията на Общото събрание са задължителни за другите органи на Читалището.

**Чл.14.(1).** Редовно Общо събрание се свиква от настоятелството, най – малко един път в годината.

**(2).** Извънредно Общо събрание може да бъде свикано по решение на настоятелството, по искане на проверителната комисия или на една трета от членовете на Читалището с право на глас.

**(3).** При отказ на настоятелството да свика извънредно Общо събрание, до 15 дни от постъпване на искането проверителната комисия или една трета от членовете на Читалището с право на глас могат да свикат извънредно Общо събрание от свое име.

**Чл.15.(1).** Общото събрание се свиква с покана. Поканата трябва да съдържа дневния ред, датата, часа и мястото на провеждането на събранието, както и кой го свиква.

**(2).** Поканата трябва да бъде получена срещу подпис или връчена не по – късно от 7 дни преди датата на провеждането на събранието. В същия срок на таблото на Читалището, както и на други общодостъпни и комуникативни места в с.Полянци се залепва покана за събранието.

**Чл.16.** Общото събрание е законно, ако присъстват най – малко половината от имащите право на глас членове на Читалището. При липса на кворум събранието се отлага с един час. Тогава събранието е законно, ако на него присъстват не по – малко от една трета от членовете при редовно Общо събрание и не по – малко от половината плюс един от членовете при извънредно общо събрание.

**Чл.17.(1).** Решенията на Общото събрание по чл.13,ал.(1), т. 1, 7, 9 и 10 се вземат с мнозинство най – малко две трети от всички действителни членове.

**(2).** Останали решения се вземат с мнозинство повече от половината от присъстващите членове.

**(3).** Две трети от членовете на Общото събрание на Читалището могат да предявят иск пред окръжния съд по седалището на Читалището за отмяна на решение на Общото събрание, ако то противоречи на закона или Устава. Реда за предявяването е уреден в Закона за Народните читалища.

**Чл.18.(1).** Изпълнителен орган на Читалището е читалищното настоятелство, което се състои най – малко от трима членове и се избира от Общото събрание за срок от три години. Членовете на настоятелството да нямат роднински връзки по права и съребрена линия до четвърта степен.

**(2).** Настоятелството:

1. свиква Общото събрание;
2. осигурява изпълнението на решенията на Общото събрание;
3. подготвя и внася в Общото събрание проект за бюджет на Читалището и утвърждава щата му;
4. подготвя и внася в Общото събрание отчет за дейността на Читалището и годишен финансов отчет;
5. взема решение за секретар на Читалището и утвърждава длъжностната му характеристика;
6. приема решения за разпореждане със собствено и/или предоставено за ползване имущество на Читалището, както и за бракуване и замяна на движими вещи на Читалището;
7. приема месечните финансови отчети на Читалището;
8. приема членове на Читалището, въз основа на подадено писмено заявление;
9. направлява основната дейност на Читалището, като спазва законите и се ръководи от Устава и решенията на Общото събрание.

**(3).** Настоятелството взема решения в заседание с мнозинство - повече от половината от членовете си.

**(4).** При липса на кворум и при необходимост от неотложни действия, решения се вземат извън заседание с подписите „За“, „Против“ и „Въздържал се“ на членовете на настоятелството в протокола, след изписаните решения. Решенията са законни, ако са на лице всички подписи на членовете „За“ решенията без забележки.

**Чл.19.(1).** Председателят на Читалището е и член на читалищното настоятелство и се избира от Общото събрание за срок от три години.

**(2).** Председателя на Читалището:

1. организира дейността на Читалището съобразно законите на страната, Устава на Читалището и взетите решения на Общото събрание;
2. представлява Читалището;
3. свиква и ръководи заседанията на настоятелството и председателства Общото събрание;
4. ежегодно до 10 ноември прави предложение до кмета на община Ихтиман за дейността на Читалището за следващата година;
5. отчита дейността си пред настоятелството;
6. сключва и прекратява трудовите договори със служителите съобразно бюджета на Читалището и въз основа на решение на настоятелството.

**Чл.20.(1).** Секретарят на Читалището е щатният организатор на дейността му. Същият работи по длъжностна характеристика утвърдена от настоятелството. Секретарят се назначава на срочен или безсрочен трудов договор съгласно КТ и решение на настоятелството. Трудовия договор на секретаря не е обвързан и не влиза в зависимости по никакъв начин с мандатността на читалищното настоятелство.

**(2).** Секретарят на Читалището не може да е в роднински връзки с членовете на настоятелството и проверителната комисия по права и по съребрена линия до четвърта степен, както и да бъде съпруг/съпруга на председателя на Читалището.

**(3).** Секретарят на Читалището:

1. организира изпълнението на решенията на настоятелството, включително решенията за изпълнението на бюджета;
2. организира текущата основна и допълнителна дейност;
3. отговаря за работата на щатния и хоноруван персонал;
4. представлява Читалището заедно и поотделно с председателя;
5. отчита дейността си пред настоятелството;
6. Секретарят на Читалището участва в заседанията на настоятелството с право на съвещателен глас.

**Чл.21.(1).** Проверителната комисия се избира от Общото събрание в състав от трима члена за срок от три години.

**(2).** Членовете на проверителната комисия не могат да бъдат лица, които са в трудови правоотношения с Читалището или са роднини на членове на настоятелството, председателя или на секретаря по права линия, съпрузи, братя, сестри и роднини по сватовство от първа степен.

**(3).** Проверителната комисия:

1. осъществява контрол върху дейността на председателя, настоятелството и секретаря по спазване на Устава, законите и решенията на Общото събрание на Читалището;
2. уведомява Общото събрание за констатирани нарушения, а при данни за престъпление и органите на прокуратурата;
3. свиква Общо събрание при отказ от страна на читалищното настоятелство;
4. предлага освобождаване от отговорност членовете на настоятелството на базата на финансова ревизия;
5. може да присъства на заседанията на читалищното настоятелство с право на съвещателен глас;
6. може да прави мотивирани препоръки до читалищното настоятелство и Общото събрание с оглед на подобряване на ефективността на тяхната дейност.

**Чл.22.** Не могат да бъдат избирани за председател, членове на настоятелството и на проверителната комисия, както и да бъдат назначавани за секретар лица, които са осъждани на лишаване от свобода за умишлени престъпления от общ характер.

**Чл.23.** Членовете на настоятелството, включително председателят и секретарят, подават декларации за конфликт на интереси при условията и по реда на Закона за предотвратяване и установяване на конфликт на интереси. Декларациите се обявяват на интернет канал на Читалището.

**ГЛАВА ПЕТА**

**ИМУЩЕСТВО И ФИНАНСИРАНЕ**

**Чл.24.** Народно читалище „Св. Св. Кирил и Методий – 1928“с.Полянци ползва част от сградата на бившето училище в с.Полянци, както и принадлежащия му поземлен имот съгласно Договор за безвъзмездно право на ползване между Община Ихтиман и Читалището от 10.12.2014г. и Споразумение между Община Ихтиман и Читалището от 24.03.2017г.

**Чл.25.** Имуществото на Читалището се състои от право на собственост и от други вещни права, дълготрайни и малотрайни материални активи, дарени, придобити със собствени средства или предоставени от Община Ихтиман.

**Чл.26.** Народно читалище „Св. Св. Кирил и Методий – 1928“с.Полянци набира финансови средства от:

1. членски внос;
2. субсидия за делегирани от държавата дейности в областта на културата;
3. субсидия от Община Ихтиман;
4. средства по спечелени проекти по програми на Европейския съюз и проекти на министерства, ведомства, фондации и други;
5. лихви от капитала;
6. завещания и дарения;
7. чистия приход от мероприятия организирани от читалището;
8. средства от информационно обслужване и допълнителна стопанска дейност, която не нарушава Устава и законите на страната;
9. средства от имот № 026170 целият от 50,817 дка. Предоставен с решение № 370 от 29.09.2009г. на Общински съвет град Ихтиман.

**Чл.27.** Завещания, дарения, финансови средства от юридически и физически лица и организации, които обвързват Читалището с противни на целите и интересите му и законите на страната задължения не се приемат.

**Чл.28.(1).** Финансовите средства на Читалището се съхраняват в банка по сметка на името на Читалището.

**(2).** Банковите документни за разпореждане с финансови средства на Читалището се подписват от председателя.

**Чл.29.(1).** Читалището не може да отчуждава недвижими вещи, както и да учредява ипотека върху тях.

**(2).** Движимите вещи могат да бъдат бракувани или заменяни с по – доброкачествени само по решение на настоятелството.

**(3).** Настоятелството няма право да предоставя собствено или ползвано от Читалището имущество възмездно или безвъзмездно:

1. за хазартни игри и нощни заведения;
2. за дейност на нерегистрирани по Закона за вероизповеданията религиозни общности и юридически лица с нестопанска цел на такива общности;
3. за постоянно ползване от политически партии и организации;
4. на председателя, секретаря, членовете на настоятелството и проверителната комисия и на членове на техните семейства.

**Чл.30.** При извършване на процедура по ликвидация ликвидаторът на Читалището се определя от Софийски окръжен съд. Имуществото на Читалището останало, след удовлетворяване на кредиторите се предоставя от ликвидатора на Община Ихтиман, като същото да бъде предоставено на СОУ “Христо Ботев“ град Ихтиман или на друга близка по цели и дейност организация в с.Полянци. Ако такава не съществува на някое от читалищата в селата от Община Ихтиман по решение на Общински съвет. Събраните веществени етнографски сбирки, документални и фото архиви да се предадат на Исторически музей Ихтиман.

**Чл.31.** Приемането, влагането и разходването на финансовите средства на Читалището става само срещу издадени документни, за редовността на които отговарят председателя и секретаря или лицето водещо счетоводството на Читалището.

**Чл.32.(1).** Месечните отчети за разходите се одобряват с решение на настоятелството.

**(2).** Читалищното настоятелство изготвя годишния отчет за приходите и разходите, който се приема от Общото събрание. Отчетът за изразходваните средства от бюджета средства се представят в Община Ихтиман до 30 март на следващата година.

**ГЛАВА ШЕСТА**

**ОРГАНИЗАЦИЯ И РАБОТА НА ЧИТАЛИЩЕТО**

**Чл.33.** Текущата работа и организация на Читалището се извършва от секретаря.

**Чл.34.** Във връзка с дейността на Читалището се водят следните документи:

1. Регистър на протоколите от проведени Общи събрания на Читалището;
2. Регистър на протоколите от проведени заседания на настоятелството;
3. Регистър за входяща и изходяща кореспонденция;
4. Регистър на издадените заповеди;
5. Инвентаризационна книга за библиотечните единици;
6. Инвентаризационна книга за ДМА;
7. Дневник на библиотеката и регистър на читателите;
8. Регистър за действителните и спомагателните членове на Читалището;
9. Регистър за почетните и благодетелните членове на Читалището;
10. Касова книга и регистър на касови документи;
11. Банкова книга и регистър на банкови документи;
12. Летописна книга;
13. Други книги и документи, касаещи дейността на Читалището.

**ГЛАВА СЕДМА**

**ОСНОВНИ ПОЛОЖЕНИЯ**

**Чл.35.** Народно читалище „Св.Св. Кирил и Методий“ с.Полянци е наследник на едноименното читалище, основано на 09.09.1928 година, възстановено на 16.11.2008 година.

**Чл.36.** Читалищни празници са:

1. 24 май – Ден на славянската писменост и българската култура;
2. 1 ноември – Ден на народните будители.

**Чл.37.** Целта и името на Читалището са неизменяеми, изключая случаи предвидени в закона.

**Чл.38.** Читалището има кръгъл печат с образите на братята Кирил и Методий държащи свитък и книга. Около образите им е разположен следния текст: НЧ „Св. Св. Кирил и Методий – 1928“ с.Полянци.

**ГЛАВА ОСМА**

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§1.** Настоящият Устав е приет на учредително събрание на НЧ „ Св. Св. Кирил и Методий – 1928“.

**§2.** Настоящият Устав е:

1. Изменен и допълнен съгласно § 34 от преходните и заключителни разпоредби към закона за изменение и допълнение на Закона за народните читалища обн. – ДВ, бр. 42 от 2009г. на редовно Общо събрание проведено на 14.03.2010г.;
2. Изменен и допълнен на редовно Общо събрание проведено на 25 март 2018г.

**§3.** Устава влиза в сила от датата на регистрацията му в „Търговски регистър и Регистър на юридическите лица с нестопанска цел“ към Агенция по вписванията.